钦定古今图书集成/明伦汇编/氏族典/第226卷 > 杨大眼
## 钦定古今图书集成/明伦汇编/氏族典/第226卷 > 杨大眼

按《魏书杨大眼传》：“大眼，武都氐难当之孙也。少有胆
气，起家奉朝请。高祖将南伐，令尚书李冲典选征官，
大眼出长绳三丈许，系髻而走，绳直如矢，马驰不及，
冲遂用为军主，迁为统军。世宗初，以功封安成县开
国子，除直阁将军，出为东荆州刺史。萧衍遣张惠绍
窃据宿豫，假大眼平东将军，破之，遂乘胜长驱。属水”
汎长，大眼所统军争桥奔退，大眼不能禁，相寻而走，
坐徙为营州兵。永平中，起为中山内史。时高肇征蜀，
世宗虑萧衍侵轶徐、扬，乃征大眼为平南将军，加光
禄大夫，镇荆山，复其封邑。后为荆州刺史，卒。有三子：
长甑生，次领军，次征南。